2 Dikgoši 4 | Beibele Inthaneteng | Phetolelo ya Lefase le Lefsa
2 Dikgoši 4:1-44
4 Bjale go be go na le mosadi yo mongwe wa basadi ba barwa+ ba baporofeta yo a ilego a llela Elisha a re: “Mohlanka wa gago o hwile, yena monna wa ka; wena o tseba gabotse gore mohlanka wa gago o be a boifa+ Jehofa, bjale moadimiši+ o tlile go tlo tšea bana ba ka ka bobedi gore e be makgoba a gagwe.”
2 Ge a re’alo Elisha a re go yena: “Ke go direle eng?+ Mpotše; o na le eng ka ntlong?” Mosadi yoo a re: “Nna mohlanka wa gago ga ke na selo ka ntlong ge e se sebjana se se nago le molongwana sa makhura.”+
3 Ke moka a re: “Sepela o yo ikgopelela dibjana ka ntle, go baagišani ba gago ka moka, o kgopele dibjana tše di se nago selo. O se ke wa tla le tše sego kae.
4 O tle o itswalelele ka ntlong le barwa ba gago, ke moka o tšhele makhura ka dibjaneng tšeo ka moka, gomme tše di tletšego o di beele ka thoko.”
5 Ke moka mosadi yoo a tloga go yena.
Ge a itswaleletše ka ntlong le barwa ba gagwe, bona ba be ba mmatameletša dibjana gomme yena a tšhela makhura.+
6 Gateetee ge dibjana tšeo di tletše a re go yo mongwe wa barwa ba gagwe: “Mpatameletše sebjana se sengwe gape.”+ Eupša yena a re go mmagwe: “Ga go sa na sebjana se sengwe.” Makhura ao a napa a se sa tšwa.+
7 Ka gona mosadi yoo a tla a botša monna wa Modimo wa therešo, ke moka monna yoo a re go yena: “Sepela o yo rekiša makhura ao o lefe melato ya gago,+ ke moka wena le barwa ba gago le tla phela ka seo se šetšego.”+
8 Ka letšatši le lengwe ge Elisha a feta Shunema,+ moo go bego go na le mosadi yo mongwe wa go tuma, mosadi yoo a mo gapeletša+ gore a tle a je senkgwa. E be e re ge a feta moo ka mehla, a arogele moo gore a je senkgwa.
9 Ka morago ga nako mosadi yoo a botša monna wa gagwe+ a re: “Bjale ke a tseba gore monna yo a fetago mo go rena ka mehla ke monna yo mokgethwa wa Modimo.+
10 Hle anke re dire phapoši e nyenyane ya ka godimo+ ga ntlo gomme re mo tsenyetše bolao, tafola, setulo le sehlomapone;+ e tla re neng le neng ge a etla mo go rena a be ka moo.”+
11 Ya re ka letšatši le lengwe, go etša ge a be a dira ka mehla, a tla a tsena moo gomme a ya phapošing ya ka godimo a robala.
12 Ka gona a botša Gehasi+ mohlokomedi wa gagwe a re: “Bitša mosadi yo wa Moshunema.”+ Yena a mmitša a tla a ema pele ga gagwe.
13 Ke moka Elisha a re go mohlokomedi wa gagwe: “Hle botša mosadi yo o re: ‘Šefa o itshwentše ka rena ka gore o re hlokomele.+ O nyaka go direlwa eng?+ Na go na le seo o nyakago go bolelelwa ka sona go kgoši+ goba go molaodi+ wa madira?’” Yena a araba a re: “Aowa, ga ke na bothata, gobane ke dula gare ga setšhaba sa gešo ka tšhireletšego.”+
14 Elisha a buša a re: “Gona re ka mo direla eng?” Gehasi a araba a re: “Ga a na morwa+ e bile monna wa gagwe o tšofetše.”
15 Gateetee a re: “Mmitše.” Ka gona Gehasi a mmitša gomme mosadi yoo a ema mojako.
16 Ke moka a re: “Ka yona nako ye ngwageng o tlago o tla be o na le morwa.”+ Eupša mosadi yoo a re: “Aowa mong wa ka, wena monna wa Modimo wa therešo! O se ke wa aketša nna mohlanka wa gago.”
17 Ka gona mosadi yoo a ima a belega morwa+ ka yona nako yeo ngwageng o latetšego, feela bjalo ka ge Elisha a mmoditše.+
18 Ngwana yoo a gola, gomme ka letšatši le lengwe go etša mehleng a tšwa a ya go tatagwe yo a bego a na le babuni.+
19 A re go tatagwe: “Ke opša ke hlogo, joo ke opša ke hlogo!”+ Mafelelong a botša yo mongwe wa bahlokomedi a re: “Mo rwale o mo iše go mmagwe.”+
20 Ka gona a mo rwala a mo iša go mmagwe. Mmagwe a mmea difarong go fihla thapama, mafelelong a hwa.+
21 Ke moka a rotoga a yo mo robatša bolaong+ bja monna wa Modimo wa therešo+ gomme a tšwa a tswalela mojako.
22 A bitša monna wa gagwe a re: “Hle nthomele yo mongwe wa bahlokomedi le pokolo ya tshadi gomme ke kitimele monna wa Modimo wa therešo ke be ke boe.”+
23 Eupša monna wa gagwe a re: “Go re’ng o eya go yena lehono? Ga se kgwedi e mpsha+ e bile ga se sabatha.” Yena a re: “O se ke wa tshwenyega.”
24 Ka gona mosadi yoo a rweša pokolo+ yela sala, a re go mohlokomedi: “Otlela o sepele. O se ke wa tšhaba go kitima ka baka la ka, ka ntle le ge nka go botša gore o se dire bjalo.”
25 Mosadi yoo a sepela a fihla go monna wa Modimo wa therešo Thabeng ya Karamele. Ya re gateetee ge monna wa Modimo wa therešo a mmona a sa tšwelela, kapejana a botša Gehasi mohlokomedi+ wa gagwe a re: “Bona! Mosadi yola wa Moshunema šole.
26 Bjale hle kitima o yo mo gahlanetša o re go yena: ‘Na o phetše gabotse? Na monna wa gago yena o phetše gabotse? A le ngwana o phetše gabotse?’” Mosadi yoo ge a ekwa seo a re: “Ga go molato.”
27 Ge mosadi yoo a fihla go monna wa Modimo wa therešo thabeng, gateetee a mo swara ka dinao.+ Ka gona Gehasi a batamela gore a mo kgorometše,+ eupša monna wa Modimo wa therešo+ a re: “Mo tlogele,+ gobane moya wa gagwe o kwele bohloko;+ Jehofa o nkutetše+ seo se mo kwešitšego bohloko, ga se a mpotša sona.”
28 Bjale mosadi yoo a re: “A ke kgopetše morwa ka wena mong wa ka? A ga se ka re: ‘O se ke wa nkholofetša lefeela’?”+
29 Gateetee Elisha a re go Gehasi:+ “Itokiše*+ o sware lehlotlo+ la ka ka seatla o sepele. Ge o ka gahlana le motho, o se ke wa mo dumediša;+ ge motho a ka go dumediša, o se ke wa mo araba. O bee lehlotlo la ka sefahlegong sa mošemane yoo.”+
30 Ge a re’alo mmago mošemane yoo a re: “Ke ikana ka Jehofa yo a phelago+ le ka moya wa gago o phelago+ gore nka se go tlogele mo.”+ Ka gona Elisha a ema a tloga le mosadi yoo.
31 Gehasi yena a ba eta pele a ya a bea lehlotlo leo sefahlegong sa mošemane yoo, eupša yena a se ntšhe lentšu goba go šišinyega.+ Ka gona a boela morago a tla a gahlanetša Elisha a mmotša a re: “Mošemane yola ga se a tsoga.”+
32 Mafelelong Elisha a fihla ka ntlong, ge e le mošemane o be a le moo a hwile, a robaditšwe bolaong bja gagwe.+
33 Ke moka a tsena a tswalela mojako bobedi bja bona+ ba le kamoo gomme a rapela Jehofa.+
34 Mafelelong a ya bolaong a robala godimo ga ngwana+ yoo a bea molomo wa gagwe godimo ga wa gagwe le mahlo a gagwe godimo ga a gagwe e bile diatla tša gagwe di le godimo ga tša gagwe ge a dutše a iname, ganyenyane-ganyenyane nama ya ngwana yoo ya ruthela.
35 Ka gona Elisha a buša a itshepelela ka mo ntlong, a ya kua gatee a ba a boa, gomme ka morago ga moo a ya bolaong a inama godimo ga ngwana yoo gape. Ke moka mošemane yoo a ethimola gašupa, ka morago ga moo a bula mahlo.+
36 Bjale a bitša Gehasi a re: “Bitša mosadi wa Moshunema.”+ Yena a mmitša gomme mosadi yoo a tla go yena. Ke moka a re: “Kuka morwa wa gago.”+
37 Mosadi yoo a tsena a wela dinaong tša gagwe gomme a mo khunamela,+ ka morago ga moo a kuka morwa wa gagwe a tšwa.+
38 Elisha a boela Giligala+ gomme go be go wele tlala+ moo nageng. Ya re ge barwa+ ba baporofeta ba dutše pele ga gagwe,+ yena a botša mohlokomedi+ wa gagwe a re: “Bea pitša e kgolo mollong o apeele barwa ba baporofeta dijo.”+
39 Yo mongwe a ya mašemong go yo kga merogo,+ a hwetša semela se sengwe sa naga ke moka a kga maraka a naga mo go sona a tlatša seaparo sa gagwe, a tla a a kgabelela ka pitšeng yeo, ka ge ba be ba se ba a tlwaela.
40 Ka morago ba solela banna bao gore ba je. Ya re gateetee ge ba eja dijo tšeo, ba lla ba re: “Wena monna wa Modimo wa therešo,+ go na le lehu ka mo pitšeng.”+ Ba se kgone go ja.
41 Ka gona a re go bona: “Etlang le bupi.” Ka morago ga gore a bo tšhele ka pitšeng, a re go bona: “Solelang batho ba ba je.” Gwa se be le selo se kotsi ka moo pitšeng.+
42 Gwa tla monna yo mongwe yo a bego a etšwa Baali-shalisha+ gomme a tlišetša+ monna wa Modimo wa therešo senkgwa sa dithakangwaga,+ dinkgwa tše masomepedi tša garase*+ le mabele a mafsa ka mokotla wa gagwe wa senkgwa. Ke moka a re: “Solela batho ba ba je.”+
43 Eupša yo a bego a mo solela a re: “Nka nea bjang banna ba lekgolo dilo tše?”+ Ge a re’alo yena a re: “Nea batho ba ba je, gobane se ke seo Jehofa a se boletšego: ‘Go tla jewa gwa ba le tše di šalago.’”+
44 Ka gona a bea dijo tšeo pele ga bona ba ja gomme gwa ba le mašaledi, feela bjalo ka ge Jehofa a boletše.+
^ Phetolelo ya lentšu ka lentšu e re, “Itleme matheka.”
2 Dikgoši 4
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D4%26wtlocale%3DSE%26srcid=share⊂ject=Bala Beibele Inthaneteng